ต้านโอนหนี้กองทุนฟื้นฟูเปิดทางล้วงคลังหลวง
กลุ่มลูกศิษย์หลวงตัวบัวกว่า 100 คน ยื่นหนังสือต้านรัฐบาลล้วงเงินคลังหลวงใช้หนี้กองทุนฟื้นฟูฯ 1.14 ล้านล้านบาท
5 ม.ค. 2555

กลุ่มลูกศิษย์หลวงตัวบัวกว่า 100 คน ยื่นหนังสือต้านรัฐบาลล้วงเงินคลังหลวงใช้หนี้กองทุนฟื้นฟูฯ 1.14 ล้านล้านบาท




เมื่อเวลา 13.30 น. วันที่ 5 ม.ค. คณะศิษยานุศิษย์ของหลวงตามหาบัว ญาณสัมปันโน ได้เดินทางมายื่นหนังสือที่กระทรวงการคลัง เรียกร้องให้ยกเลิกมาตรการ 7(2) และ มาตรา 72 (3) ของร่าง พระราชกำหนด (พ.ร.ก.) ปรับปรุงการบริหารหนี้เงินกู้ที่กระทรวงการคลังกู้เพื่อช่วยเหลือกองทุนเพื่อการฟื้นฟูและพัฒนาระบบสถาบันการเงิน เพราะเป็นการล้วงเงินคลังหลวงไปใช้หนี้ผิดเจตนาของหลวงตาที่ได้ต่อสู้มาตลอด
ทั้งนี้ มาตรการ 7(2) ระบุว่า ให้โอนสินทรัพย์คงเหลือในบัญชีผลประโยชน์ประจำปีตามกฎหมายว่าด้วยเงินตรา หลังจากการจ่ายเมื่อสินปี เข้าบัญชีตามมาตรา 5 โดยไม่ต้องเข้าบัญชีสำรองพิเศษ 
ขณะที่ มาตรา 7 (3) ให้โอนเงินหรือสินทรัพย์ของธนาคารแห่งประเทศไทย หรือกองทุนเข้าบัญชีตามมาตรา 5 ตามที่คณะรัฐมนตรี กำหนด
พระวิทยา กิจจาวิชโช ตัวแทนคณะศิษยานุศิษย์ หลวงตามหาบัว ญาณสัมปันโน กล่าวว่า การโอนดอกผลไปในบัญชีผลประโยชน์โดยไม่ต้องโอนเข้าบัญชีพิเศษ หรือ คลังหลวง จะเป็นอันตรายต่อความมั่นคงของชาติ และจะทำให้เงินในคลังหลวงลดลงเรื่อยๆ เพราะร่าง พ.ร.ก. ไม่ได้ระบุว่าจะใช้เงินจากคลังหลวงเป็นเวลานานเท่าไร
"รัฐบาลอาศัยช่วงจังหวะเวลาที่ประชาชนฉลองปีใหม่ มาออก พ.ร.ก. นี้ เป็นการกระทำที่เจ้าเล่ห์ แม้ว่าประชาชนไม่สนใจ แต่พระสนใจติดตามเรื่องนี้ตลอด เพื่อไม่ให้คลังมานำเงินคลังหลวงออกไปใช้ไม่จำเป็น รัฐบาลจะโอนหนี้หรือไม่โอนหนี้พระไม่สนใจ แต่อย่ามาแตะเงินคลังหลวง" พระศิษยานุศิษย์ หลวงตามหาบัวกล่าว
ทั้งนี้ลูกศิษย์ที่เดินทางมายื่นหนังสือ ได้ถือป้ายที่เขียนว่า "อย่าปล้นคลังหลวง อย่าแตะเงินแผ่นดิน หมดน้ำยาก็ลาออกไป" และหลังจากยื่นหนังสือที่คลัง คณะศิษยานุศิษย์ของหลวงตามหาบัวจะเดินทางไปยื่นหนังสือที่ทำเนียบรัฐบาล และสำนักงานคณะกรรมการกฤษฎีกา (สคก.) เพื่อให้ดำเนินการตามข้อเรียกร้อง